[F° xlj, v°]. Nous, Ancel de Salins, sire de Montferrant, Josse de Alwin, Humbert de la Platière, cheualiers, et Henry de Donzi, tous consoilliers de monss. le conte de Flandres, duc de Brabant, conte d’Artois, de Bourgoigne, palatins et sire de Salins, conte de Neuers et de Rathel et sires de Malines, et de par nostre dit Signour commis sur la visitacion, gouuernement et ordonnance de ses terres et païs de Bourgoigne, de Champaigne et de Niuernois, faisons sauoir à touz que au jour dui auons veuz et oy lire les franchises et preueliges de la ville d’Arbois qui ont esté donnés et ouctroiez per les prédécessour de nostre dit soignour, conte de Bourgoigne, aus bourgois et habitans d’icelle ville d’Arbois. Et aussi auons vehues lectres seellées et données de feu nostre très redoubtée dame de bonne mémoire ma dame la contesse de Flandres, d’Artois et de Bourgoigne, darrenement traspassée, cui Diex pardoint, mère de nostre dit soignour, per lesqueles nous a apparu que nostre dicte dame a ratiffié, conformé et aprouué les preuelèges dessus dit, esquels est contenu que toutes fois que li contes de Bourgoigne vient nouuiaux sires au païs, il est tenuz de jures et promectre à tenir les dit preuilèges. Pour quoy nous, à la supplicacion des proudomes, bourgois et habitans de la dicte ville d’Arbois, les dit preuelèges, pour et ou non de nostre dit signeur, auons jurez, louez, ratiffiez et confermez en tant que en nous est et que faire le poons per la puissance [F° xlij, r°] à nous donnée de nostre dit signour, et aus diz proudommes, bourgois et habitans auons promis et promectons à ce faire confermer et auoir lectres de nostre dit signeur, quant nous serons per deuers li, et de faire faire per nostre dit signour le serement, quant il venra au païs de Bourgoigne, par la menière que par nostre dicte dame, sa mère, et ses deuantiers a esté fait du temps passez. Liquels proudomes, bourgois et habitant ont promis et jurez à nous pour nostre dit signour que il seront bons et loiauls subgiez à icelui et à lui obaïssans come à lour droit signour naturel. En tesmoing de ce nous auons mis nous seaulz en ces lectres faites et données à Arbois le xije jour de juing, l’an de grace mil ccc quatre-vins et deux. Par mess. du conseil dessus diz. Et est soignié per Jehans d’Esparnay.